***Синтаксичке јединице***

* На почету часа питати ученике да ли знају да дефинишу појам синтаксе.
* Синтакса (грч. syntaxis – састав) део је граматике који изучава синтаксички систем једног језика, тј. принципе на основу којих се од речи формирају реченице као целовите и завршене јединице усмене или писане комуникације.
* **Синтакса је наука о грађењу реченице, о слагању и уређивању речи у реченици.**

Синтаксичке јединице су језичке јединице које чине синтаксички систем српског језика.

* ***Главни део часа.***  Синтаксичке јединице поређане су по хијерархији:

1. **комуникативна реченица** – реченица у ширем смислу (**исказ**),
2. **предикатска реченица** – реченица у ужем смислу (**клауза**),
3. **синтагма** – скуп речи повезан значењем и/или функцијом,
4. **реч** – најмања јединица која има значење (**синтаксема**).

* **Комуникативна реченица или исказ** је минимална јединица којом се може пренети информација.
* У писању се започиње великим словом, а може се завршити тачком, упитником или узвичником.
* Може имати један или више предиката, што значи да се у оквиру једне комуникативне реченице може наћи више предикатских реченица.
* Комуникативна реченица која има **један предикат** зове се **проста,** а она која има **више предиката** назива се **сложена** реченица.
* Знамо ли како се деле предикатске реченице? На независне и зависне.
* Комуникативна реченица **са једним предикатом** може бити само **независна** предикатска реченица и оне се деле на: **обавештајне, упитне, заповедне, жељне и упитне.**

1. Петар је отишао у школу. - обавештајна
2. Да ли је Петар отишао у школу? - упитна
3. Петре, иди у школу! - заповедна
4. Петар је отишао у школу! - узвична
5. Петре, срећно у школи! - жељна

* **Предикатска реченица или клауза** јесинтаксичка јединица која у служби предиката има глагол у личном облику.
* Предикатске реченице, за разлику од комуникативних, могу имати само један предикат.
* Дакле, предикатска реченица може бити само **проста**.
* Просте реченице могу бити:

1. **предикатске:** субјекатско-предикатске (са глаголским предикатом и са копулативним предикатом) и безличне (немају субјекат)
2. **специјалне** реченице (немају предикат)

* Врсте простих реченица:

1. непроширена реченица (предикат без допуна)
2. проширена реченица (предикат са допунама)

* **Реч или синтаксема** је најнижа синтаксичка јединица и нерашчлањива је.
* Речи имају тројаку вредност:

1. значење – њиме се бави лексикологија
2. облик – њиме се бави морфологија
3. функција – њоме се бави синтакса

* Разликујемо морфосинтаксичке, конституентске (пуне) и помоћне речи.
* **Морфосинтаксичке речи** су речи употребљене у синтаксичкој функцији, као конституент виших синтаксичких јединица. Ту убрајамо променљиве речи:

1. именице – морфолошке категорије: падеж и број
2. придеве – морфолошке категорије: род, број, падеж, вид, степен поређења
3. глаголе – морфолошке категорије: глаголски облик, потврдност и одричност, лице, број; ако је глаголски облик настао од глаголског придева глаголи поседују и род; код прелазних глагола јавља се и стање.

* Конституентске речи се у лексикологији називају пунозначним речима и због тога су лексичко језгро синтаксичких јединица. Именују бића, предмете, особине, стање, радњу, збивање и сл. Деле се на:

1. именичке речи: именице, именичке заменице (личне и неличне) и неки бројеви са деклинацијом сличном деклинацији именица
2. придевске речи: придеви, придевске заменице, редни бројеви и сви други бројеви који имају деклинацију сличну деклинацији придева
3. прилошке речи: прилози и непроменљиви бројеви
4. глаголи

* **Помоћне речи** су оне које ближе одређују односе међу синтаксичким јединицама, а саме немају синтаксичку функцију у реченици.
* У њих убрајамо: предлоге, везнике, речце и помоћне глаголе.
* Питати ученике да ли знају зашто узвици не спадају у помоћне речи?
* Пошто немају никакву синтаксичку функцију, узвици се налазе ван класификације засноване на улози речи у формирању већих синтаксичких јединица.
* Шта настаје комбиновањем одговарајућег облика речи?
* Настају синтагме и реченице.

Нагласити ученицима да ће се на следећем часу посебно обрадити синтагма као синтаксичка јединица.

***Основне реченичне и синтагматске конструкције***

* На почетку часа освежити знања о синтакси.
* Шта је синтакса? То је део граматике који се бави реченицом и њеним деловима, као и односом међу њима.
* Наведите хијерархијски поредак синтаксичких јединица? Комуникативна реченица, предикатска реченица, синтагма, реч.
* Које синтаксичке јединице смо обрадили на претходном часу?
* Комуникативну реченицу, предикатску реченицу и реч.

***Главни део часа.***  Данас ћемо почети са обрадом синтагме.

* **Синтагма** (грч. syntagma- састав, оно што је састављено) јесте најмања синтаксичка конструкција, спој две или више пунозначних речи (синтаксема ) које су међусобно повезане у хомогену целину јединством значења и функције.
* Синтагма се састоји од два или више конституената (чланова), **главног и зависног**.
* **Главна реч** у синтагми је центар синтагме; то је пунозначна реч која је носилац општег значења. По главној речи синтагме и добијају називе. У зависности од тога да ли је главна реч именица, глагол, придев или прилог, синтагме се деле на: **именичке, глаголске, придевске, прилошке.**
* **Зависни члан** је пасиван и ближе одређује главну реч у синтагми. У једној синтагми може бити више зависних чланова, али је главна реч само једна.
* Синтагме су тако **по структури просте и сложене**:

1. Просте имају само два члана: бела кућа, веома вредан, пажљиво читајући, превише слатко.
2. Сложене могу имати више чланова и представљају комбинацију синтаксема и синтаксе: веома лепо осећање, изузетно лоше урађен задатак, необично храбар поступак.

* Према томе којој **граматичкој врсти пунозначних речи** припада главни члан, синтагме су:

1. именичке – лепа ДЕВОЈКА, добар ДРУГ, бели ПАС
2. придевске – веома ДОБАР, ЦРН као ноћ, необично МИРАН
3. глаголске – ЈУРЕЋИ улицом, вредно УЧИТИ, ДОШАВШИ кући
4. прилошке – веома БРЗО, БОЉЕ него јутрос, прилично ВЕШТО

* **По функцији** разликују се следеће синтагме:

1. субјекатска: **Мали дечак** је отишао у парк.
2. предикатска: Деда **је веома вредан човек.**
3. објекатска: Ноћас сам сањао **веома страшан сан.**
4. прилошка: Устајем у 7 сати **сваког дана**.
5. атрибутска: **Изузетно мрзовољан** човек вози аутобус.
6. глаголска: **Стрпљиво штедећи** сакупио је новац за ауто.

* Данас ћемо радити именичке синтагме, а на наредним часовима и остале.

**ИМЕНИЧКА СИНТАГМА**

* **Именичка синтагма** је она у којој је именица главна реч, а зависни члан је атрибут.
* Атрибути у именичким синтагмама могу стајати испред или иза главне речи. Постоји неколико типова атрибута:

1. **конгруентни атрибут** се налази **испред** главне речи и слаже се са главном речју у роду, броју и падежу. Може бити придев, придевска заменица, придевска синтагма или редни број. Примери: добро дете, веома добро дете, моје дете, треће дете.
2. **падежни атрибут** се налази **иза** главне речи и увек је у неком независном падежу који се не слаже са главном речи, нпр. хаљина на туфне. Падежни атрибут може бити именица или именичка синтагма у неком зависном падежу, нпр. мирис мора, камион црвене боје, црква на брегу.
3. **Атрибутив** може стајати и испред и иза главне речи и са главном речју се обично слаже у падежу. То је посебна врста атрибута у који спадају именице.Постоји неколико врста атрибутива:

* атрибутив је иза главне речи и подудара се главном речју у падежу, роду и броју, сужавајући њено значење: птица тркачица, професорка Ана, ђак петак.
* атрибутив је испред главне речи и представља назив титуле, занимања, породичних односа: доктор Костић, возач Пера, чика Дуле.

атрибутив може стајати испред и иза главне речи и представља назив часописа, књига, институција...: Сава центар, магазин НИН, роман „На Дрини ћуприја”...

* Охрабрити ученике да дају своје примере за врсте синтагми.
* Подстаћи их да дају примере за типове атрибута у именичкој синтагми.
* Питати ученике да ли знају у којим ситуацијама се атрибутив не мења кроз падеже? Идем код чика Дулета, идем са *чика* Дулетом, идем ка чика Дулету...

Подстаћи их да се сете још неких примера.

* Синтагма се састоји од два или више конституената (чланова), **главног и зависног**.
* **Главна реч** у синтагми је центар синтагме; то је пунозначна реч која је носилац општег значења. По главној речи синтагме и добијају називе. У зависности од тога да ли је главна реч именица, глагол, придев или прилог, синтагме се деле на: **именичке, глаголске, придевске, прилошке.**
* **Зависни члан** је пасиван и ближе одређује главну реч у синтагми. У једној синтагми може бити више зависних чланова, али је главна реч само једна.
* **Придевска синтагма** је она у којој је главна реч придев. Зависни члан може бити исказан прилогом, именицом или именичком синтагмом. Зависни члан може стајати и испред и иза главне речи. У реченици придевске синтагме често имају службу именског дела предиката или атрибута.
* У следећим примерима подвуци зависни члан и одреди му врсту:
* Она је *веома лепа*. – прилог
* *Срећан због постигнутих резултата.* – именичка синтагма
* Мој брат је *најбољи на такмичењу.* – именица
* **Прилошка синтагма** је она у којој је главна реч прилог. Зависни члан може бити исказан другим прилогом, именицом или именичком синтагмом. Зависни члан обично стоји испред главне речи. У реченици прилошке синтагме имају службу прилошке одредбе.
* У следећим примерима подвуци зависни члан и одреди му врсту:
* Возили смо се кроз град *изузетно споро*. – прилог
* Он живи у месту *близу скретања за магистралу. –* именичка синтагма
* Ја живим *недалеко од школе. –* именица
* **Глаголска синтагма** је она у којој је главна реч глагол у безличном глаголском облику: инфинитив, глаголски прилог садшњи, глаголски прилог прошли. Зависни члан стоји иза главне речи и може бити исказан именицом или прилогом. Када је главни члан глаголски прилог садашњи или прошли, глаголске синтагме имају службу прилошке одредбе, а када је главни члан исказан инфинитивом, имају службу субјекта или објекта.
* У следећим примерима подвуци зависни члан и одреди му врсту:
* *Шетајући парком* срела сам другарицу. – именица
* Стигао сам на аутобус *потрчавши брзо*. – прилог
* Викендом волим *спавати дуже*. – прилог

***Падежни систем и његова употреба. Предлошко-падежне конструкције,***

**Падежни систем**

Падежи су морфолошка категорија, јер чине систем облика у промени

(деклинацији) именских речи (кућа, куће, кући, кућу, кућо, кућом, о кући). Сдруге стране, они имају и различите функције у реченици, па су и синтаксичка категорија .Због ових карактеристика падежи су једна од морфосинтаксичких категорија именских речи.

**Главни део часа. Падежи и њихова основна значења и функције**

Сваки падеж има основно, типично значење или основну, типичну функцију. На основу таквих значења и функција сви падежи се деле на неза­висне и зависне.

* Номинатив и вокатив су **независни падежи**, они се могу употребити и самостално (речи у речнику, имена, називи, натписи, ословљавање и др.). Увек се употребљавају **без предлога**.
* Остали падежи су **зависни** и употребљавају се **без предлога** и **с предлозима**, осим локатива, који се увек употребљава с предлозима.

Основна значења зависних падежа су:

|  |  |
| --- | --- |
| ПАДЕЖ: | ОСНОВНО ЗНАЧЕЊЕ: |
| **генитив** | тицање :   * присвојно (посесивно) (*То је оловка мога оца*), * деоно (партитивно) (*Они имају много деце*) * аблативно (*Клонимо се лошег друштва*). |
| **датив** | * намена (*Сестри сам дала књигу*) * усмереност (*Приближили смо се планини*). |
| **акузатив** | * обележавање правог објекта (*Тијана свира гитару*). |
| **инструментал** | заједница:   * обухвата средство (*путујемо колима*) * друштво (*Идем с пријатељима на излет*). |
| **локатив** | * месно (*Уметничка дела се излажу у галеријама*). |

**Именичка вредност падежних облика**

Именичка вредност се остварује падежима у функцији субјекта, правог објекта, неправог објек­та, затим падежима логичког субјекта, партитивне допуне итд.

|  |  |  |  |  |  |
| --- | --- | --- | --- | --- | --- |
| Именичка вредност: | | граматички субјекат: | | * номинатив: *Ми градимо кућу.* | |
| логички субјекат: | | * генитив (деони): *Има воћа у кући.* * датив: *Петру се спава.* * акузатив: *Николу је заболео врат.* | |
| прави објекат | | * акузатив без предлога: *Брз човек срећу прескаче.* * генитив (деони и „словенски”): *Попили су сока. Није рекао ни речи*. | |
| неправи објекат | | * генитив: *Латио сам се посла.* * од + генитив: *Не зависимо од њих.* * датив: *Сит гладном не верује.* * за + акузатив: *Определио се за уметност.* * на + акузатив: *Личим на сестру*. * у + акузатив: *Уверили смо се у истину.* * о + акузатив: *Огрешили су се о нас* . * инструментал: *Бавимо се спортом.* * с(а) + инструментал: *Руковали су се с нама чвр­сто.* * за + инструментал: *Чезнем за природом.* * на + локатив: *Инсистирамо на њиховом доласку.* * о + локатив: *Размишљам о људима.* * у + локатив: *Учествујемо у приредби.* | |
| партитивна допуна | | * генитив (деони): *пуно посла, мало соли, двоје људи, троји­ца ученика, парче хлеба, чаша воде* ... | |

Придевска вредност:

**Придевска вредност** се остварује падежима у функцији падежног атрибута када се као својство именичког појма означи **особина** (*крај стола овалног облика*), **припадност** (*бицикл мога брата*), **материја** (градивно значење): *на тераси од белог камена*.

|  |  |  |
| --- | --- | --- |
| Придевска вредност: | описно (квалификативно) значење | * генитив без предлога и без + генитив: *човек високог раста,; мајица без рукава,* итд. * на + акузатив: *џемпер на пруге,* итд. * с(а) + инструментал: *девојка с дугом косом,* итд. * у + локатив: *младић у пуној снази* итд. |
| градивно значење | * од + генитив: *ланчић од злата,* итд. |
| присвојно (посесивно) значење | * генитив: *приче познатог писца* итд. * датив: *Глас му је топао* (тј. *његов глас* је топао), * присвојни генитив у функцији падежног атрибута уз именице које означавају радњу, процес, догађање и сл.:   + субјекатски: *цвркут птица*,   + објекатски*: слушање музике, гледање филма* |

**Прилошка вредност:**

**Прилошка вредност** се остварује падежним облицима са значењем **ме­ста** на коме се врши радња или се нешто/неко налази (*из града, боравак у природи*), **времена** (*суботом*), **начина** вршења радње (*с лакоћом*), **средства** (*колима*), **узрока** (*због лепих излетишта*), **циља** (*ради боравка у природи*), **друштва** и др., у функцији **одредбе**, **допуне** или **падежног атрибута**.

|  |  |  |
| --- | --- | --- |
| Прилошка вредност: | месна значења | кретање:   * место почетка кретања:   + из/од/с(а) + генитив: *Изашли смо из школе пре пет минута,* итд. * правац и место завршетка кретања:   + поред/крај/код/до/близу/изнад/испод/испред/иза/ван + генитив: *Зауставили смо се поред/крај/код/близу споменика* итд.   + датив без предлога и к(а)/према + датив: *Стигли смо кући;Упутили смо се ка/према обали* итд.   + за/на/у/о/над/под/пред/међу + акузатив: *Путујемо за Ниш* итд. * путања кретања:   + поред/крај/мимо/преко/дуж/између + генитив: *Прошли смо поред/крај/ мимо моста, а затим између парка и музеја* итд.   + кроз/низ/уз + акузатив: *Кроз тунеле се брзо прође, Плове низ реку*, *Шетамо уз реку* итд.   + инструментал без предлога: *Дуго смо пролазили тим старим улицама* итд.   по + локатив: *Шетамо по ботаничкој башти* итд.  локација   * изнад/испод/поред/крај/код/до/близу + генитив: *Слика виси изнад стола,* итд. * уз + акузатив: *Уз дрвеће стоје клупе* итд. * над(а)/под(а)/пред(а) + инструментал: *Над селом се уздиже брдо* итд. * на/у/при + локатив*: Скијали смо се на Алпима* итд. |
| временска значења | одредба за време или мера времена   * генитив без предлога и генитив са предлозима пре/после/уочи/преко/ усред/од/до/током: *Прошле године смо се преселили* итд. * акузатив без предлога и акузатив са предлозима на/у/за/кроз: *Он долази сваки дан* итд. * инструментал: *Вековима трају истраживања васионе*. * у/по + локатив: *У јануару славим осамнаести рођендан* итд |
| начинска значења | одредба за начин:   * без + генитив: *Чинио је то без приговора* итд. * на + акузатив: *Спремио се на брзину* итд. * инструментал без предлога и с(а)+инструментал: *Говорио је шапатом* итд. * у/по/према + локатив: *Дошао је у свечаном оделу* итд. |
| узрочна значења | * од/из/због + генитив: *Од вели­ке радости широм отвара очи* итд. * за + акузатив: *Наградили су је за одличан успех* итд. * инструментал: *Њеном грешком, ручак је загорео* итд |
| остала прилошка значења | **значење циља**  – ради + генитив: *Видећемо се ради договора* итд.  – по + акузатив: *Отишао је по доктора* итд.  **значење намене**  – за + акузатив: Чувам место *за свог друга* итд.  **значење друштва**  – с(а) + инструментал: *Путујем с пријатељима* итд.  **значење средства**  – инструментал: *Ђаци још увек пишу оловком* итд.  **значење мере**  – акузатив: *Рекао сам ти то хиљаду пута* итд.  – инструментал: *Читао је сатима* итд.  **значење околности**  – приликом + генитив: *Упознали смо се приликом честитања* итд.  – по/при + локатив: *Ходамо по киши* итд. |